Ο Σάιμον εναντίον της ανθρωπότητας

Ο Σάιμον εναντίον της ανθρωπότητας (αγγλικά: Simon vs. the Homo Sapiens Agenda) είναι εφηβικό λογοτεχνικό μυθιστόρημα του 2015 και το πρώτο βιβλίο της Αμερικανίδας συγγραφέα Μπέκυ Αλμπερτάλι. Αυτή η ιστορία ενηλικίωσης επικεντρώνεται στον πρωταγωνιστή του ομώνυμου μυθιστορήματος, Σάιμον Σπίερ, ένα ομοφυλόφιλο αγόρι στο λύκειο που εξαναγκάζεται να αποκαλύψει το μυστικό του όταν ένας εκβιαστής ανακαλύπτει την ηλεκτρονική συνομιλία του Σάιμον με ένα συμμαθητή του, τον οποίο έχει ερωτευτεί. Το μυθιστόρημα τοποθετείται σε ένα προάστιο της Ατλάντα στη Τζόρτζια.

Το βιβλίο έγινε ταινία, γνωστή με το όνομα Με αγάπη, Σάιμον, παραγωγή της εταιρείας 20th Century Fox. Πρωταγωνιστούν ο Νικ Ρόμπινσον και η Κάθριν Λάνγκφορντ. Η ταινία έκανε πρεμιέρα στις ΗΠΑ στις 16 Μαρτίου 2018 ενώ έχουν προγραμματιστεί αντίστοιχες πρεμιέρες διεθνώς καθ' όλη τη διάρκεια του 2018.

Πλοκή 
Ο Σάιμον Σπίερ είναι ένα ομοφυλόφιλο αγόρι, 16 ετών, στο λύκειο και του αρέσει το μουσικό θέατρο. Δίχως να το γνωρίζει κανείς, ούτε η οικογένεια του και οι φίλοι του, ο Σάιμον ανταλλάσσει ηλεκτρονικά μηνύματα με κάποιο αγόρι που ονομάζεται "Μπλε", χρησιμοποιώντας το ψευδώνυμο "Ζακ". Η σχέση τους συνεχίζει να εξελίσσεται και ο Σάιμον αρχίζει να λαμβάνει μηνύματα, τα οποία απειλούν να αποκαλύψουν το μυστικό του αν δεν βοηθήσει τον Μάρτιν, τον κλόουν της τάξης, να βρει κοπέλα. Έτσι, ο σεξουαλικός του προσανατολισμός αλλά και η ταυτότητα του αγοριού που συνομιλεί, κινδυνεύουν να βγουν στην επιφάνεια. Ο Σάιμον πρέπει να βρει έναν τρόπο να ξεφύγει από τη ζώνη ασφαλείας του, πριν αναγκαστεί από εξωτερικούς παράγοντες και πριν χάσει από την ζωή του τον Μπλε, ο οποίος εκδηλώνει τα αισθήματα του όλο και περισσότερο, μέρα με τη μέρα.

Συμπληρωματικά βιβλία 
Το Leah on the Offbeat είναι το επόμενο βιβλίο της σειράς και επικεντρώνεται στην καλύτερη φίλη του Σάιμον, Λία Μπούρκ. Ακολουθεί ένα απόσπασμα της πλοκής. "Όσον αφορά στα ντραμς, η Λία Μπούρκ είναι πάντα μέσα στο ρυθμό- αλλά η πραγματική ζωή δεν είναι πάντα τόσο ρυθμική. Διαφορετική από τους υπόλοιπους φίλους της, η Λία είναι το μοναχοπαίδι μιας νέας, ανύπαντρης μητέρας και η ζωή της είναι σημαντικά λιγότερο προνομιούχα. Αγαπάει τη ζωγραφική αλλά η αυτοκριτική της, την αποτρέπει από το να την μοιραστεί με τον κόσμο. Και παρ' όλο που η μητέρα της γνωρίζει ότι είναι αμφιφυλόφιλη, δεν έχει καταφέρει ακόμα να το πει στους φίλους της- ούτε καν στον, ομοφυλόφιλο, καλύτερο της φίλο, Σάιμον. Όταν ξαφνικά ο κλειστός, στενά συνδεδεμένος κύκλος των φίλων της αρχίζει να έχει προβλήματα, η Λία δεν ξέρει τι ακριβώς πρέπει να κάνει. Με το χορό των τελειόφοιτων και το πανεπιστήμιο να πλησιάζουν, επικρατεί ένα χάος στην ατμόσφαιρα. Η Λία δυσκολεύεται να βρει τη σωστή νότα, όταν οι άνθρωποι που αγαπάει βρίσκονται σε συνεχή διαμάχη μεταξύ τους- ειδικά όταν καταλαβαίνει ότι μπορεί να αγαπάει έναν από αυτούς περισσότερο από όσο πίστευε." 

Το βιβλίο δημοσιεύθηκε στις 24 Απριλίου 2018.

Ταινίες 

Με αγάπη, Σάιμον είναι ο τίτλος που χρησιμοποιήθηκε για την ονομασία της ταινίας. Κύριος πρωταγωνιστής είναι ο Νικ Ρόμπινσον μαζί με την Κάθριν Λάνγκφορντ, η οποία παίζει την Λία. 

Η παραγωγή της ταινίας από το στούντιο Fox 2000, ανακοινώθηκε στις αρχές του Οκτωβρίου, 2015, ύστερα από τις υπογεγραμμένες συμφωνίες της Ελίζαμπεθ Μπέργκερ και του Ισαάκ Απτάκερ αναφορικά με τη γραφή του σεναρίου της ταινίας. Ο Γκρέγκ Μπερλάντι, σεναριογράφος και σκηνοθέτης που έχει δηλώσει ανοιχτά το σεξουαλικό του προσανατολισμό, σκηνοθέτησε την ταινία. 

Η ταινία απέφερε πάνω από 50.000.000$ κέρδος, σε σύγκριση με τα 17.000.000$ του κόστους παραγωγής.

Παραπομπές 

Αμερικανικά μυθιστορήματα
Μυθιστορήματα που έγιναν ταινίες
ΛΟΑΤ